  Майя Бывальцева Удмуртиын коронавирусэн черлан 45 выль учыръёсты пусйизы. Со сярысь 20-тӥ оштолэзе журналистъёслы элькунлэн тӧроез Александр Бречалов ивортӥз. Солэн верамезъя, выль висисьёс пӧлысь 17 адями – Ижкарысь 1 номеро кар эмъяськонниысь. Туннэ нуналлы отын 66 мурт черлаз, со пӧлысь 44-ез – пациентъёс, 22-ез – эм ужасьёс. 8-тӥ оштолэзьысен эмъюрт карантинэ ворсамын. Али отын 73 эм ужасьёс, 102 пациентъёс но соосты учкись тямыс адями. Озьы ик 10-тӥ оштолэзьысен Пичи Пурга ёроскуспо эмъюртысь нылпи но терапия ёзэтъёсын карантин ялӥзы, 19-тӥ оштолэзьысен - Кизнер ёрос эмъюртысь паласькись висёнъёсъя ёзэтын.  20-тӥ оштолэзьлы Удмуртиын выль коронавирусэн черлам 137 адями шараямын. Со пӧлысь сизьымез йӧназы, куинез кулӥзы.  Висён учыръёс 13 административной интывылъёсын пусъемын, жаляса верано, асьмелэн география паськыта. Со пӧлысь Ижкарын 97 учыръёс, Алнаш ёросын – 13, Грак ёрос – тямыс, Дэри ёросын – куинь, Пичи Пурга ёросын – куинь, Глазкарын – кык, Глаз ёрос – куинь, Яр – кык, Камбаркаын, Каракулиноын, Дэбес, Юкаменск, Кизнер ёросъёсын – быдэн одӥг. Одӥг учыр Сарапул карын Александр Бречалов, Удмуртилэн тӧроез   Вань черламъёс пӧлысь ньылез Удмуртие кунгож сьӧрысь вуизы, 23 адями Россилэн мукет улосвылъёсысьтыз (тросгес Москваысь но Санкт-Петербургысь) лыктӥзы. 105 учырын висён чер элькун пушкын паласькиз, нырысь ик висисьёсын кусыпъёс пыр.  Тодэ вайытом, 18-тӥ оштолэзе 30 выль учыръёсты пусйизы вал.  Тегъёс: Тазалык Ижкар Удмуртия коронавирус тазалыкезутён АлександрБречалов  